Eurooppa-sopimusten pöytäkirjaa N:o 4 koskevat selittävät huomautukset - Selittävä huomautus - Kirjanpidollinen erottelu



Virallinen lehti nro C 049 , 22/02/2002 s. 0008 - 0008



Eurooppa-sopimusten pöytäkirjaa N:o 4 koskevat selittävät huomautukset Selittävä huomautus - Kirjanpidollinen erottelu (2002/C 49/04) Edellytykset "kirjanpidollisen erottelun" menetelmän käytölle valmistuksessa käytettävien ainesten varastojen hallinnoimiseksi (20 a artikla) 1. Lupa kirjanpidollisen erottelun käyttöön valmistuksessa käytettävien ainesten varastojen hallinnoimiseksi myönnetään mille tahansa valmistajalle, joka esittää tulliviranomaisille asiaa koskevan kirjallisen pyynnön ja joka täyttää kaikki luvan myöntämisen edellytykset. 2. Hakijan on osoitetava, että kirjanpidollisen erottelun käyttö on perusteltua, koska ainesten erillisvarastointi alkuperän perusteella aiheuttaa kohtuuttomia kustannuksia tai käytännön toteuttamisvaikeuksia. 3. Alkuperä- ja ei-alkuperäainesten on oltava samankaltaisia ja niiden kaupallisen laadun ja teknisten sekä fyysisten ominaisuuksien on oltava samat. Aineksia ei saa olla mahdollista tunnistaa alkuperän perusteella enää sen jälkeen, kun ne on sisällytetty valmiiseen tuotteeseen. 4. Alkuperäaseman saavia tuotteita ei saa kirjanpidollisen erottelun menetelmää käytettäessä syntyä enempää kuin niitä syntyisi varastoitaessa valmistuksessa käytettävät ainekset fyysisesti erillään toisistaan. 5. Kirjanpitojärjestelmästä on: - ilmettävä selvästi hankittujen alkuperä- ja ei-alkuperäainesten määrät erikseen siten, että ainesten varastoinnin päivämäärä ja tarvittaessa ainesten arvot käyvät ilmi, - käytävä ilmi seuraavat paljoudet: a) käytetyt alkuperä- ja ei-alkuperäainekset ja tarvittaessa näiden ainesten yhteisarvo; b) valmistetut valmiit tuotteet; c) kaikille asiakkaille toimitetut valmiit tuotteet siten, että tiedoissa on eroteltu i) toimitukset asiakkaille, jotka vaativat etuuskohtelualkuperää koskevan todistuksen (myös myynti sellaisille asiakkaille, jotka vaativat muun todistuksen kuin alkuperäselvityksen); ja ii) toimitukset asiakkaille, jotka eivät vaadi tällaista todistusta; - ilmettävä joko valmistuksen aikana tai minkä tahansa alkuperäselvityksen (tai muun alkuperäasemaa koskevan todistuksen) antamisen ajankohtana, että alkuperäainesten käytettävissä olevien varastojen määrää voidaan kirjanpidon mukaan pitää riittävänä alkuperäasemaa koskevan ilmoituksen antamiseksi. 6.1 Edellä olevan 5 kohdan viimeisessä luetelmakohdassa tarkoitettu varastojen määrä käsittää sekä alkuperä- että ei-alkuperäainekset, jotka on merkitty tavarakirjanpitoon. Varastojen määrää on vähennettävä kaikkien valmiiden tuotteiden osalta riippumatta siitä, toimitetaanko kyseisten tuotteiden mukana etuuskohtelualkuperäilmoitus vai ei. 6.2 Mikäli tuotteet toimitetaan ilman etuuskohtelualkuperäilmoitusta, voidaan ei-alkuperäainesten varastojen määrää vähentää vain, jos kyseisiä aineksia tähän on käytettävissä. Muussa tapauksessa vähennetään alkuperäainesten varastojen määrää. 6.3 Valmistaja ja tulliviranomaiset sopivat alkuperän määrityksen ajankohdan (eli valmistusajankohdan tai alkuperäselvityksen tai muun alkuperäilmoituksen antamisen ajankohdan), joka merkitään tulliviranomaisten antamaan lupaan. 7. Haettaessa lupaa kirjanpidollisen erottelun menetelmän käytön aloittamista varten tulliviranomaiset tutkivat valmistajan tavarakirjanpitomerkinnät määrittääkseen alkuperä- ja ei-alkuperäainesten määrät, joita varastossa katsotaan aloitettaessa olevan. 8. Valmistajan on: - otettava täysi vastuu luvan käytöstä, väärän alkuperän ilmoittamisen seurauksista tai luvan muun väärinkäytön seurauksista, - annettava tulliviranomaisille pyydettäessä kaikki tiettyä ajanjaksoa koskevat asiakirjat ja kirjanpitoaineisto. 9. Tulliviranomaiset eivät anna lupaa, jos valmistaja ei esitä kaikkia takeita, joita tulliviranomaiset pitävät kirjanpidollisen erottelun moitteettoman toiminnan kannalta välttämättöminä. 10. Tulliviranomaiset voivat milloin tahansa peruuttaa luvan. Niiden on peruutettava lupa silloin, kun valmistaja ei enää täytä edellytyksiä tai ei enä anna määrättyjä takeita. Tällaisessa tapauksessa viranomaisten on mitätöitävä alkuperäselvitykset tai muut alkuperän osoittavat asiakirjat, jotka on annettu väärin perustein.